ຊາວລາວອາເມຣິກັນ ຈຳນວນນຶ່ງ ຈະໄປປ່ອນບັດ ເລືອກຕັ້ງປະທານາທິບໍດີ ໃນເດືອນພະຈິກ ຈະມານີ້
ເຖິງແມ່ນຊາວລາວບັນດາເຜົ່າ ໄດ້ມາຕັ້ງຖິ່ນຖານຢູ່ສະຫະລັດ ເປັນເວລາກວ່າສີ່ທົດສະວັດແລ້ວກໍຕາມ ແຕ່ຍັງມີຫຼາຍຄົນນອນຫຼັບທັບສິດ ບໍ່ເຫັນຄວາມສຳຄັນ ໃນການປ່ອນບັດເລືອກຕັ້ງ ຂອງການເປັນສັນຊາດອາເມຣິກັນ.
ປັດຈຸບັນນີ້ ຊາວລາວແລະຊົນຊາດຊົນເຜົ່າຕ່າງໆຫຼາຍແສນຄົນ ທີ່ອົບພະຍົບຫຼົບໄພ ເຂົ້າມາຢູ່ໃນສະຫະລັດ ເມື່ອຫຼາຍທົດສະວັດກ່ອນນັ້ນ ມີຈຳນວນຫຼາຍປານໃດແທ້ ທີ່ມີສັນຊາດອາເມຣິກັນ ແລະໄດ້ລົງທະບຽນເພື່ອຕຽມປ່ອນບັດ ເອົາປະທານາທິບໍດີສະຫະລັດ ໃນວັນທີ 3 ພະຈິກ ປີ 2020 ທີ່ຈະມາເຖິງນີ້ ເປັນທີ່ປາກົດວ່າ ມີຊາວລາວ ແລະຊົນຊາດຊົນເຜົ່າຈຳນວນນຶ່ງຍັງບໍ່ທັນໄດ້ເປັນສັນຊາດອາເມຣິກັນເທື່ອ ພຽງແຕ່ພາກັນຖືເອກກະສານທີ່ຮ້ອງວ່າ “ກຣິນຄາດ” (Green Card) ຊຶ່ງເປັນບັດອະນຸຍາດ ໃຫ້ຢູ່ໃນສະຫະລັດໄດ້ ແລະມີສິດປະກອບອາຊີບຫາຢູ່ຫາກິນໄດ້ ຫຼັງຈາກທີ່ເຂົາເຈົ້າໄດ້ກາຍກຳນົດໃນຖານະຂອງການເປັນອົບພະຍົບແລ້ວ ທ່ານບົວສອນ ອ່ອນຈິດ ປະທານວັດລາວທຳມະຣັດຕະນະ ຢູ່ທີ່ເມືອງນິວໄອບີເຣຍ ລັດ ຫລຸຍເຊຍນາ ຕັ້ງຢູ່ທາງພາກໃຕ້ສຸດຂອງສະຫະລັດ ທ່ານເປັນບຸກຄົນສຳຄັນຜູ້ນຶ່ງ ຂອງ ປະຊາຄົມລາວອາເມຣິກັນ ຢູ່ໃນຂົງເຂດນີ້ ທ່ານໄດ້ສະແດງຄວາມເປັນຫ່ວງກ່ຽວກັບ ເລື້ອງນີ້ສູ່ ວີໂອເອ ຟັງວ່າ: ເຖິງແມ່ນວ່າຊາວລາວບັນດາເຜົ່າໄດ້ມາຕັ້ງຖິ່ນຖານຢູ່ສະຫະລັດເປັນເວລາກວ່າສີ່ທົດ ສະວັດແລ້ວກໍຕາມ ແຕ່ຍັງມີຫຼາຍຄົນນອນຫຼັບທັບສິດ ບໍ່ເຫັນຄວາມສຳຄັນ ຂອງການ ເປັນສັນຊາດອາເມຣິກັນແມ່ນແຕ່ຜູ້ທີ່ໄດ້ເປັນສັນຊາດໄປແລ້ວຈຳນວນ ນຶ່ງ ແຕ່ເຂົາເຈົ້າ ບໍ່ເຄີຍໄປໃຊ້ສິດປ່ອນບັດ ໃຊ້ໜ້າທີ່ພົນລະເມືອງໃນການເລືອກ ເອົາຜູ້ແທນຂອງຕົນບໍ່ ວ່າຈະຢູ່ໃນຂັ້ນທ້ອງຖິ່ນຈົນເຖິງຂັ້ນປະທານາທິບໍດີ ສຳ ລັບຄົນລາວແລ້ວ ແມ່ນເນື່ອງ ຈາກຂອບເຂດຈຳກັດ ດ້ານພາສາ ວັດທະນາທຳ ພື້ນຖານການສຶກສາ ບັນຍາກາດສັງ ຄົມທີ່ເນັ້ນໜັກໃສ່ການຫາຢູ່ຫາກິນ ແລະບໍ່ ເຫັນຄວາມສຳຄັນໃນການເປັນປະຊາຊົນ ຂອງປະເທດເສລີປະຊາທິປະໄຕ ແລະມະຫາອຳນາດໂລກດັ່ງກ່າວນີ້